L’Ajuntament de Burjassot en ple recolza la marxa estatal contra les violències masclistes del 7N
2025-07-24

En el Ple Municipal celebrat el passat 27 d’octubre, tots els grups polítics amb representació (PSPV-PSOE, Coalició Compromís, Esquerra Unida, Ciutadans, Partit Popular i Totes amb Burjassot) van aprovar, conjuntament, l’acord presentat a instàncies de Compromís per Burjassot per al suport de la marxa estatal contra les violències masclistes que tindrà lloc, a Madrid, el pròxim 7 de novembre.

En l’acord s’explica que “els ajuntaments, com a institució més propera, som imprescindibles per a la prevenció i l’atenció social, jurídica i psicològica que estableix l’article 19 de la llei estatal de 2004. No obstant açò, l’article 27.3 c de la Llei de Règim Local diu que els ajuntaments només podran prestar serveis socials, de promoció de la igualtat d’oportunitats i de prevenció de la violència contra la dona per delegació de l’Estat o de la Comunitat Autònoma finançada al 100%, que en absolut cobreixen els 6 milions de la partida 45 del programa 232C de Violència de Gènere en el Projecte de Pressupostos de l’Estat 2016”.

Per tot açò, el Ple va acordar, entre altres mesures, promoure la participació ciutadana en la marxa estatal del 7N contra les violències masclistes. A més, el pròxim 7 de novembre, es col·locarà una pancarta violeta amb el lema ‘Contra les Violències Masclistes’, en la façana de l’Ajuntament i la mateixa acció es repetirà el 25 de novembre, “Dia internacional contra la violència cap a les dones”, tal com es fa tots els anys.

A més, l’acord aprovat arreplega que l’Ajuntament es compromet a “sostenir els recursos personals, materials i polítics per a la igualtat i per a la prevenció i atenció jurídica, social i psicològica a les víctimes de violència masclista”, d’igual forma que es compromet a oferir una “atenció estable i de qualitat a les dones, en condicions accessibilitat, confidencialitat, protecció i anonimat, que incloga la rehabilitació, avaluació i seguiment, la qual cosa comporta la gestió pública directa dels serveis per a la igualtat i contra la violència de gènere”.

Amb no menys importància, l’acord arreplega “contribuir a la promoció de la igualtat i contra la violència de gènere en l’àmbit educatiu, cultural, festiu i de seguretat i convivència, així com en totes les actuacions i serveis de competència municipal”.

Aquest acord es completa amb una moció presentada pel grup municipal Totes amb Burjassot, que va ser aprovada per unanimitat, per a la reivindicació de les dones assassinades per violència de gènere i per a la conscienciació en prevenció de violències masclistes.